ລາວ-ຈີນ ຮ່ວມກັນຈັດກອງປະຊຸມເວທີປຶກສາຫາລື ການຮ່ວມມື ລາວ-ຈີນ ໃນຂອບ ” ໜຶ່ງແລວ ໜຶ່ງເສັ້ນທາງ” ເພື່ອພ້ອມກັນຜັນຂະຫຍາຍຍຸດທະສາດຫັນປະເທດທີ່ບໍ່ມີຊາຍແດນຕິດກັບທະເລໃຫ້ກາຍ ເປັນປະເທດເຊື່ອມຈອດ ເຊື່ອມໂຍງກັບພາກພື້ນ ແລະ ສາກົນ ຂອງ ສປປ ລາວ ແລະ ຂໍ້ລິເລີມ “ໜຶ່ງແລວ ໜຶ່ງເສັ້ນທາງ” ຂອງ ສປ ຈີນ ກໍ່ຄືເປັນການຊຸກຍູ້ ແລະ ຜັນຂະຫຍາຍຜົນສຳເລັດຂອງການຢ້ຽມຢາມ ສປປ ລາວ ຢ່າງເປັນທາງການຂອງເລຂາທິການໃຫຍ່ ສີ ຈິ້ນຜິງ ໃນທ້າຍປີ 2017 ຜ່ານມາ ເຊິ່ງເປັນການຮັດແໜ້ນສາຍພົວພັນມິດຕະພາບອັນເປັນມູນເຊື້ອ, ຄູ່ຮ່ວມມືຍຸດທະສາດຮອບດ້ານ ໝັ້ນຄົງຍາວນານ ໃຫ້ກ້າວສູ່ໄລຍະໃໝ່ ແລະ ເປັນຂີດ ໝາຍສຳຄັນຂອງການຮ່ວມມື ລາວ-ຈີນ ໃນໄລຍະໃໝ່.
ການສຳມະນາດັ່ງກ່າວຈັດຂຶ້ນໃນລະຫວ່າງວັນທີ 2-3 ກຸມພາ 2018 ທີ່ໂຮງແຮມແລນມາກ ນະຄອນຫລວງວຽງຈັນ ໂດຍການເປັນປະທານຮ່ວມຂອງ ທ່ານ ກິແກ້ວ ໄຂຄຳພິທູນ ຄະນະເລຂາທິການສູນກາງພັກ, ຫົວໜ້າຄະນະໂຄສະນາອົບຮົມສູນກາງພັກ ປະຊາຊົນ ປະຕິວັດລາວ; ທ່ານ ໄຈ ມິງເຈົ້າ ກຳມະການສູນກາງພັກ, ຮອງຫົວໜ້າຄະນະໂຄສະນາອົບຮົມສູນກາງພັກກອມມູນິດຈີນ, ປະທານສຳນັກຂ່າວສານຊິນຮວາ ສປ ຈີນ, ມີການນຳຂັ້ນສູງ, ຂະແໜງການກ່ຽວຂ້ອງພາກລັດ ແລະ ນັກທຸລະກິດ ລາວ-ຈີນ ເຂົ້າຮ່ວມທັງໝົດ 600 ກວ່າຄົນ.
ກາລະໂອກາດ ແລະ ວິໄສທັດ ໃນການເຊື່ອມຈອດຍຸດທະສາດຫັນປະເທດທີ່ບໍ່ມີຊາຍແດນຕິດກັບທະເລໃຫ້ກາຍເປັນປະເທດເຊື່ອມຈອດ ເຊື່ອມໂຍງກັບພາກພື້ນ ແລະ ສາກົນ ຂອງ ສປປ ລາວ ກັບຂໍ້ລິເລີ່ມ “ໜຶ່ງແລວ ໜຶ່ງເສັ້ນທາງ” ຂອງ ສປ ຈີນ ເປັນເນື້ອໃນຫລັກຂອງເວທີປຶກສາຫາລືນີ້ ໂດຍປິ່ນອ້ອມຫລາຍຂົງເຂດການຮ່ວມມື ລາວ-ຈີນ ເຊິ່ງຜູ້ເຂົ້າຮ່ວມຈະມີການປຶກສາຫາລືກ່ຽວກັບກາລະໂອກາດຕ່າງໃນການຮ່ວມມືຮອບດ້ານລະຫວ່າງສອງປະເທດທີ່ມີໃນປັດຈຸບັນ, ທັງຈະມີບັນດາຂໍ້ສະເໜີທີ່ສ້າງສັນ ແລະ ສາມາດປະຕິບັດໄດ້ ໂດຍແມ່ນບັນດາເຈົ້າໜ້າທີ່ໃນຂົງເຂດຕ່າງໆທີ່ກ່ຽວຂ້ອງ, ບັນດາຊ່ຽວຊານ, ຜູ້ຮັບຜິດຊອບສະພາການຄ້າ, ສະຖາບັນການທະນາຄານ, ວິສາຫະກິດຂອງຈີນທີ່ມາລົງທຶນຢູ່ລາວ ກໍ່ຄືນັກລົງທຶນຂອງຈີນ ທີ່ມີຄວາມສົນໃຈຢາກມາລົງທຶນຢູ່ລາວ ຮ່ວມປຶກສາຫາລື ແລກປ່ຽນຄຳຄິດຄຳເຫັນນຳກັນ.
ກອງປະຊຸມເວທີປຶກສາຫາລືຄັ້ງນີ້ ຈະມີການປະກອບຄຳເຫັນຂອງບັນດາແຂກຖືກເຊີນຄົນສຳຄັນຂອງ ລາວ ແລະ ຈີນ ເຊິ່ງຈະມີເນື້ອໃນປິ່ນອ້ອມການພົວພັນຮ່ວມມື ໃນດ້ານຕ່າງໆ, ໂດຍສະເພາະແມ່ນດ້ານພະລັງງານ, ບໍ່ແຮ່, ໂທລະຄົມມະນາຄົມ, ການເຊື່ອມຈອດເສັ້ນທາງຄົມມະນາຄົມ, ການຄ້າ-ການລົງທຶນ, ວິທະຍາສາດ-ເຕັກໂນໂລຊີ, ວັດທະນະທຳ-ສັງຄົມ ແລະ ອື່ນໆ ເຊິ່ງຈະມີການສົນທະນາເປັນເວທີຍ່ອຍ ເຊັ່ນ : ເວທີສົນທະນາ “ການຮ່ວມມື ລາວ-ຈີນ ດ້ານກະສິກຳ ແລະ ແກ້ໄຂຄວາມທຸກຍາກ”, “ດາວທຽມສ້າງຂົວຕໍ່ສື່ສານສາຍສຳພັນ, ໂທລະຄົມພາໃຫ້ຫຍັບເຂົ້າຫາກັນ, ວັດທະນະທຳ ຊຸກຍູ້ການເຊື່ອມໂຍງ”, “ສົ່ງເສີມການຮ່ວມມື ແລະ ພັດທະນາຂົງເຂດພະລັງງານ ລາວ-ຈີນ ພາຍໃຕ້ ໜຶ່ງແລວ ໜຶ່ງເສັ້ນທາງ”, “ຊຸກຍູ້ການຮ່ວມມືດ້ານການເງິນ, ຮ່ວມສ້າງສາຍສຳພັນເສດຖະກິດ ລາວ-ຈີນ”, “ການຮ່ວມມືດ້ານວິທະສາດເຕັກໂນໂລຊີ ພາຍໃຕ້ແນວຄວາມຄິດ ໜຶ່ງແລວ ໜຶ່ງເສັ້ນທາງ”.
ໃນໂອກາດດັ່ງກ່າວ ຍັງຈະມີພິທີເຊັນບົດບັນທຶກການຮ່ວມມື ສ້າງຕັ້ງສູນຂໍ້ມູນຂ່າວສານ “ໜຶ່ງແລວ ໜຶ່ງເສັ້ນທາງ” ລະຫວ່າງ ສຳນັກຂ່າວສານປະເທດລາວ ກັບ ບໍລິສັດຫົວເຫວີຍ ປະຈຳລາວ, ບໍລິສັດດາວທຽມລາວ ເອເຊຍປາຊີຟິກ.
ກອງປະຊຸມເວທີປຶກສາຫາລື ການຮ່ວມມື ລາວ-ຈີນ ໃນຂອບ ” ໜຶ່ງແລວ ໜຶ່ງເສັ້ນທາງ”, ເປັນເຈົ້າພາບໂດຍ ຄະນະໂຄສະນາອົບຮົມສູນກາງພັກ ປະຊາຊົນ ປະຕິວັດລາວ, ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ ສປປ ລາວ, ສຳນັກຂ່າວສານຊິນຮວາ, ທະນາຄານອຸດສາຫະກຳ ແລະ ການຄ້າຈີນ ສາຂານະຄອນຫລວງວຽງຈັນ, ສະພາການຄ້າຊາວຈີນຕ່າງດ້າວ ປະຈຳ ສປປ ລາວ; ຈັດໂດຍ ສຳນັກຂ່າວສານປະເທດລາວ (ຂປລ), ສຳນັກຂ່າວສານເສດຖະກິດຈີນຂອງສຳນັກງານໃຫຍ່ ຂ່າວສານຊິນຮວາ, ທະນາຄານອຸດສາຫະກຳ-ການຄ້າຈີນ ສາຂານະຄອນຫລວງວຽງຈັນ ແລະ ບໍລິສັດ ກຣິດຕະພົງ ກຣຸບ.
#ຂປລ